1.  ปัจจัยความเสี่ยง

ก่อนการตัดสินใจลงทุนในหุ้นสามัญของบริษัท
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยง รวมทั้งข้อมูลอื่นๆ
ที่ปรากฏในเอกสาร นอกจากนี้
ปัจจัยความเสี่ยงที่ระบุไว้มิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัท
ดังนั้น ปัจจัยความเสี่ยงอื่นๆ ที่บริษัทมิได้รู้ในขณะนี้
หรือที่บริษัทเห็นว่าเป็นปัจจัยความเสี่ยงที่ไม่เป็นสาระสำคัญในปัจจุบัน
อาจเป็นปัจจัยความเสี่ยงที่มีผลกระทบต่อการดำเนินการของบริษัทในอนาคตได้

จากลักษณะของธุรกิจของบริษัท
ปัจจัยความเสี่ยงที่อาจจะเกิดขึ้นและผลกระทบที่จะมีต่อการดำเนินงานในอนาคต เป็นดังนี้ คือ

1.1 ความเสี่ยงเรื่องความผันผวนของราคาวัสดุก่อสร้าง

บริษัทต้องใช้เวลาประมาณ 6-8 เดือน ในการก่อสร้างบ้านหลังจากที่ลูกค้าได้ทำการโอนที่ดิน
ซึ่งในช่วงระยะเวลาดังกล่าวราคาวัสดุก่อสร้างอาจมีการปรับตัวสูงขึ้น
และอาจทำให้บริษัทมีต้นทุนที่สูงขึ้นและส่งผลให้กำไรลดลง อย่างไรก็ตาม
บริษัทได้ว่าจ้างผู้รับเหมาโดยรวมถึงค่าวัสดุก่อสร้างซึ่งได้กำหนดราคาว่าจ้างรวมค่าวัสดุไว้แล้วล่วงหน้า
และบริษัทมีการต่อรองราคาวัสดุก่อสร้างหลักล่วงหน้าไว้กับผู้ค้าวัสดุก่อสร้างหลักเองทั้งหมดทุกโครงการให้กับผู้รับเหมา
เพื่อให้ผู้รับเหมาไปซื้อวัสดุจากผู้ค้าวัสดุที่บริษัทได้เจรจาต่อรองราคาไว้แล้ว
ทำให้สามารถลดความผันผวนของราคาวัสดุได้ในช่วงระยะเวลาหนึ่ง อีกทั้ง
ในส่วนของผลิตภัณฑ์ของบริษัทมีทั้งที่ดินและบ้านสั่งสร้าง
ซึ่งเมื่อคิดสัดส่วนรายได้จากการรับจ้างปลูกสร้างบ้านจะคิดเป็นสัดส่วนประมาณร้อยละ 40
ของราคาขายบ้านพร้อมที่ดิน และหากพิจารณาเฉพาะค่าก่อสร้างจะพบว่า
ต้นทุนค่าก่อสร้างทั้งหมดประกอบด้วยค่าวัสดุก่อสร้างและค่าแรง
ดังนั้นหากราคาวัสดุก่อสร้างปรับตัวสูงขึ้น จะส่งผลกระทบต่อกำไรของกิจการไม่มากนัก

1.2 ความเสี่ยงในเรื่องการขาดแคลนผู้รับเหมาก่อสร้าง

บริษัทไม่มีบุคลากรก่อสร้างเป็นของตนเอง
แต่จะว่าจ้างผู้รับเหมาภายนอกเข้ามาดำเนินการก่อสร้างให้ได้ตามแผนงานของบริษัท
โดยบริษัทจะเป็นผู้คัดเลือกผู้รับเหมาขนาดกลางและขนาดใหญ่ที่มีอยู่เป็นจำนวนมากในท้องตลาด
และบริษัทจะกำหนดค่าจ้างเหมารวมค่าแรงและค่าวัสดุก่อสร้างให้กับผู้รับเหมา
และจะทำการควบคุมคุณภาพของงานและต้นทุนการก่อสร้างให้ได้ตามที่บริษัทตั้งไว้
โดยความเสี่ยงในเรื่องการขาดแคลนผู้รับเหมาของบริษัทจะสามารถลดลงได้ ดังนี้

1.2.1 มูลค่างานก่อสร้างของบริษัทต่อบ้านหนึ่งหลังเป็นมูลค่าที่อยู่ในระดับกลางถึงกลางค่อนข้างสูง
ทำให้ผู้รับเหมาที่รับงานจากทางบริษัทมีเงินทุนหมุนเวียนที่จะใช้ในการดำเนินงานมากกว่าผู้รับเหมาที่รับจ้างก่อสร้างบ้านในระดับล่างที่มีมูลค่างานต่ำกว่า
ประกอบกับบริษัทมีการเจรจาราคาค่าวัสดุก่อสร้างหลักส่วนใหญ่กับผู้ขายวัสดุก่อสร้างให้ผู้รับเหมาและกำหนดราคาตายตัวไว้ให้กับผู้รับเหมาสำหรับช่วงระยะเวลาหนึ่ง
และให้ผู้รับเหมาไปซื้อวัสดุจากผู้ขายที่ได้เจรจาค่าวัสดุไว้ให้แล้ว
ส่งผลให้ผู้รับเหมาที่รับงานจากทางบริษัทสามารถกำหนดและควบคุมต้นทุนของตนเองได้อย่างชัดเจน
ทำให้ผู้รับเหมาต้องการที่จะทำธุรกิจกับบริษัท

1.2.2 บริษัทมีการเจรจากับธนาคารให้พิจารณาให้วงเงินกับผู้รับเหมาที่ต้องการเงินทุนหมุนเวียน
โดยหลังจากที่มีการตรวจรับงวดงานเรียบร้อยแล้ว
ผู้รับเหมาที่ผ่านการอนุมัติเครดิตจากธนาคารจะสามารถยื่นขอเบิกเงินจากธนาคารล่วงหน้าได้
โดยการทำสัญญาโอนสิทธิการรับเงินค่างวดงานให้ธนาคาร (ซึ่งจะได้เงินประมาณร้อยละ 80-90
ของมูลค่างานที่ส่งมอบในแต่ละงวด และเมื่อถึงกำหนดที่บริษัทจะต้องจ่ายเงินให้กับผู้รับเหมา
(ตามปกติระยะเวลาที่บริษัทจะต้องจ่ายเงินให้กับผู้รับเหมาประมาณ 45 วัน)
บริษัทก็จะจ่ายชำระคืนเงินให้กับธนาคารและธนาคารจะจ่ายเงินส่วนที่เหลือหลังจากชำระหนี้ให้ธนาคารแล้วแก่ผู้รับเหมา
ทำให้ผู้รับเหมามีความคล่องตัวทางการเงินมากขึ้น

3.  บริษัทมีผู้รับเหมาอยู่ในมือมากกว่า 20 ราย ซึ่งหากผู้รับเหมารายใดทิ้งงานที่รับไว้กับบริษัท
    บริษัทสามารถให้ผู้รับเหมารายอื่นทำงานแทนได้

4.  จากกลยุทธ์ของบริษัทที่ทำการโอนที่ดินให้ลูกค้าก่อนแล้วจึงรับจ้างสร้างบ้านบนที่ดินดังกล่าว
    ทำให้บ้านแต่ละหลังในโครงการเริ่มสร้างไม่พร้อมกัน ดังนั้น
    ผู้รับเหมาจะสามารถบริหารคนและเครื่องมือหลังจากสร้างบ้านเสร็จในแต่ละงวดงานก่อสร้างได้
    ทำให้บริษัทไม่มีความจำเป็นที่จะต้องใช้ผู้รับเหมาในแต่ละโครงการเป็นจำนวนมาก

1.3 ความเสี่ยงของคุณภาพของงานและการส่งมอบงานตรงตามเวลาจากผู้รับเหมา

บริษัทจะชำระเงินค่าก่อสร้างให้กับผู้รับเหมาตามงวดความสำเร็จของงานที่ได้ระบุไว้ในสัญญาการก่อสร้างและหลังจากที่ได้มีการตรวจรับงวดงานร่วมกับลูกค้าแล้วเท่านั้น
(หากลูกค้าใช้วงเงินกู้ ธนาคารก็จะตรวจรับงวดงานร่วมกับธนาคารด้วย)
ซึ่งในการชำระเงินให้กับผู้รับเหมา บริษัทจะหักเงินค่าประกันผลงานไว้ในแต่ละงวดงานร้อยละ
2.5-5.0 ของมูลค่างานที่ส่งมอบ
โดยผู้รับเหมาที่บริษัทว่าจ้างเป็นผู้รับเหมาก่อสร้างขนาดกลางที่มีประสบการณ์และความเชี่ยวชาญในการก่อสร้าง
มีคุณภาพของงานที่ดี มีฐานะทางการเงินที่มั่นคงและเครดิตทางการค้าที่ดี
พิจารณาได้จากการที่ผู้รับเหมาได้รับอนุมัติวงเงินระยะสั้นกับธนาคารตามที่กล่าวไว้ในข้อ 1.2.2
ข้างต้น จึงทำให้มั่นใจได้ว่างานของผู้รับเหมามีคุณภาพในระดับหนึ่ง

1.4 ความเสี่ยงในการจัดซื้อที่ดินเพื่อพัฒนาโครงการในบริเวณใจกลางเมือง

โครงการบ้านจัดสรรของบริษัทนั้น โดยส่วนใหญ่จะมีทำเลที่ตั้งอยู่ในบริเวณใจกลางเมือง
เพื่ออำนวยความสะดวกให้แก่ลูกค้าที่จะเข้ามาอยู่อาศัยในแต่ละโครงการให้สามารถเดินทางเข้าออกได้โดยง่าย
ทั้งนี้ที่ดินบริเวณศูนย์กลางชุมชนเป็นที่ดินที่บริษัทพัฒนาอสังหาริมทรัพย์ต่างๆ
ต้องการนำมาสร้างโครงการ และที่ดินในบริเวณดังกล่าวมีอยู่อย่างจำกัด
ดังนั้นทางบริษัทอาจประสบกับภาวะการขาดแคลนที่ดินในบริเวณดังกล่าว
ซึ่งเป็นจุดสำคัญในการดึงดูดลูกค้าของบริษัท
และเป็นปัจจัยสำคัญที่ช่วยในการตัดสินใจเลือกซื้อบ้านของลูกค้าได้ แต่อย่างไรก็ตาม
ในอนาคตระบบขนส่งมวลชนและสิ่งอำนวยความสะดวกกับประชาชนจะมีการขยายตัวออกไปเรื่อย ๆ
ตามนโยบายของรัฐและจำนวนประชากรที่เพิ่มขึ้น
ซึ่งบริษัทได้มีแผนการดำเนินโครงการตามการขยายตัวของระบบขนส่งมวลชนและสิ่งอำนวยความสะดวกต่าง
ๆ
และมีทีมงานค้นคว้าและวิจัยการตลาดอย่างต่อเนื่องเพื่อดำเนินการตามเป้าหมายทางธุรกิจของบริษัทและลดความเสี่ยงดังกล่าว

5.  ความเสี่ยงในเรื่องการมีผู้ถือหุ้นรายใหญ่ของบริษัท

หลังจากการกระจายหุ้นให้แก่ประชาชนโดยทั่วไปแล้ว บริษัทจะมีผู้ถือหุ้นรายใหญ่อยู่ 2 กลุ่ม ได้แก่
กลุ่มตระกูลเลาหพูนรังษีจะถือหุ้นอยู่ในบริษัทร้อยละ 38.65
และกลุ่มตระกูลพรเจริญชัยศิลป์ถือหุ้นอยู่ในบริษัทร้อยละ 29.15
ซึ่งถ้าหากในอนาคตกลุ่มผู้ถือหุ้นใหญ่ทั้งสองกลุ่มนี้มีการรวมตัวกันเกิดขึ้นจะสามารถควบคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ยกเว้น
มติพิเศษที่ต้องอาศัยเสียงของที่ประชุมผู้ถือหุ้นมากกว่า 3 ใน 4 ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
อย่างไรก็ตาม
บริษัทมีคณะกรรมการการตรวจสอบที่จะเข้ามาตรวจสอบและพิจารณาเพิ่อไม่ให้เกิดรายการที่อาจก่อให้เกิดความขัดแย้ง
และเพื่อก่อให้เกิดความโปร่งใสในการดำเนินงานของบริษัท